Meister to Lyfflande. Unsen fruntliken grut mit steder gunst tovoren. Ersamen burgemeister und rad, guden vrunde und leven getruwen. Alse wi ju lesten im somere screven und ok nemelik bi hern Ludeken Dunevar to entboden, als uns unse gnedige herre, koning to Denemarken, und her Kersten Niclasson, sin hovetman to Wyborch, ernstliken screven umme schaden und gewald, dat gi sinen undersaten er gut in der stad to Revale und ok in der haven bekummert hedden etc., uns biddende, dat wi ju scholden underwisen, dat gi sinen undersaten dar vor liik vor unliik wedder deden; dor up gi uns geantwort hebben, dat de sake umme de tiid ud, als de Holsten mit unsem gnedigen herren koninge to dage scholden sin komen, fruntliken vor unses heren gnade vurgescreven wurde hengeleget und geflegen etc. Dar up wi en de antworde to scrivende up er breve hebben bestaen laten. So scrivet uns her Kersten vurgen. nu uppe dat nie enen bref, de uns to Woldemer in jegenwordicheit unser gebediger is gekomen, des udschrift wi ju in dessem breve senden besloten (se n:o 1553), dor inne wi vornomen, dat de sake jo nicht so ist hengeleget. Hir umme so hebbe wi, mit rade unser gebediger, hern Kerstene gescreven, enen dach mit eme upto nemende, to holdende up deme holme Seytzenkare uppe midfasten nest komende, dar etwelke van unsen gebedigern mit ju scholen komen de sake to vorhorende und to eindende, und of dan her Kersten dar komende wirt up de tiid, des hebbe wi en gebeden ein antwort dem cumpthur to Revale und dem vogede tor Narwe to scrivende. Hir umme bidde wi ju ernstliken wit vlite, dat gi ju hir genzlich to vorsaten und mit desser sake wisliken und mit sodaner vouge vort faren, dat de sake genzliken und mit fruntschappen werde geflegen, up dat unse orde und desse lande dar van in ninen schaden en komen. Und geschehe des nicht, so moste wi dar sulven up denken, wo wi darmede vortfuren, dat wi der sake entlediget wurden. Gegeven to Woldemar crastino Juliane virginis anno etc. xix°. Adress: Den ersamen etc. borgermeisteren und radmannen der stad Revale etc.